Sagen om Odense Kommunes støtte til dobbeltkoncerten med Sting og Paul Simon begynder i februar 2014, hvor daværende stadsdirektør Jørgen Clausen giver Odense Sport &Event et mundtligt tilsagn om et tilskud på mellem 4,5 og 5 millioner kroner til at afholde en koncert med verdensstjernerne Sting og Paul Simon.

Et tilskud skal være øremærket lovlige kommunale aktiviteter.

Tilsagnet kommer efter, at Odense Kommune har etableret vækstsatsningen Odense&Co, der skabe vækst, produktivitet og udvikling for et budget på 100 millioner kroner, og det her pengene skal komme fra.

Odense&Co overtager herefter kontakten til Odense Sport & Event. I løbet af forhandlingerne - uden for den korrespondance, som avisen har fået aktindsigt i - ændres det rene tilskud på 4,7 millioner kroner, så kommunen i stedet laver et sponsorat på én million kroner, som kræver, at koncerten har en værdi for kommunen, som svarer til sponsoratet. Resten af beløbet bliver nu til en underskudsgaranti på 3,7 millioner kroner. Koncerten er budgetteret med et underskud på 3,3 millioner kroner.

I forbindelse med forhandlingerne bliver underskudsgarantien - igen af ukendte årsager - sænket til 1,5 millioner kroner.

Til gengæld bliver Odense&Co og Odense Sport & Event enige om, at de resterende to millioner fra den oprindelige aftale skal findes på andre måder.

Udfaldet bliver, at parterne - ud over den officielle aftale på 2,5 millioner kroner - laver en underhåndsaftale om resten af beløbet.

Odense Kommune skal således købe ydelser og produkter af Odense Sport & Event for samlet én million kroner. Ydelser, som kommunen nu ikke kan dokumentere har fundet sted.

Derudover øger kommunen sponsoratet til fodboldklubben OB, der ejes Odense Sport & Event, med én million kroner over tre år.

Som lovpligtig modydelse skal kommunen have 2000 fribilletter til hjemmekampe samt brug af mødefaciliteter på OB's stadion. Ydelse, som kommunen nu ikke kan dokumentere er blevet brugt.